khistorydata/jeongjo-sjw-relations huggingface dataset:
정조 19년
奎章閣提學尹蓍東疏曰伏以臣立朝顚末最出群臣之下以人則駑材下品以踐歷則素門平進以學業則斷綆禿箒擬之於淸朝官爵雖百執事之未無一之可以稱塞天官重任夫豈近似而蹲冒許久百醜千拙幸荷天地大德獲副螻蟻微懇鞶帶之褫不待終朝如新受賜感極涕零庶幾退守本分優游歌詠以圖不報之報不自意曾未數日有隕自天以臣爲奎章閣提學者聞命惝怳以感以驚猿狙之加袍笏鶢鶋之聞鍾鼓未足以喩此情狀謹遵閣例有謝無辭趣召而御牌狎臨承詣而鴻臚贊拜閣官宣制麻銓郞授告身所以榮耀而光寵之者赫然無以加矣手擎華誥歸詑老母闔門攢祝隕結爲期臣之一身榮則榮矣獨恐三淸仙府遴選之不嚴一條氷銜涴汚之難湔者其將由臣而始也抑臣倥侗鈍劣雖在少壯之時不敢望於周旋文學之林與聞翰墨之事況玆衰朽神精銷亡元來面墻成一空殼若乃跡叨近密地分淸切從前之望若天上者今焉於身親之而莫有以承當其萬一筋力奔走亦無由少效微誠慙恧悚懼罔知所措僬僥之擔益重糠粃之譏莫掩雖欲以已經出肅晏然行公其如玷官方辱名器貽聖代之羞來四方之惑何哉今玆自列之章文短辭拙未竭腷臆而苦心至懇實瀝腔血伏乞聖慈曲垂鑑諒將臣新授一提學之命亟先收還毋令流布遠邇大駭瞻聆經筵春秋籌司諸兼任亦賜次第鐫免以重國事以安賤分公私不勝萬幸臣無任云云答曰省疏具悉注意已久卿其勿辭行公
정조 19년
南原府使韓晩裕疏曰伏以臣以無用之一物久廁朝列處近密而玷華顯何莫非恩造而獲膺百里隆寄俾養九耋偏親潘與生輝於道路菜衣聳觀於邑里詠南陵而獻壽望北辰而攢祝上堂極甘旨之供盡室沾飽煖之喜竝出自天之賜惟期夙夜勤孜盡心民事母負懷保之聖意是爲臣一分報效之道而奈其邑大而弊有難革才疎而政無可觀所幸來莅之初頗有登熟之望竊蘄年豐人樂牌稀事簡則庶可優游藏拙無僨邑事惟與一境之士庶歌詠聖化而當一道各穀之均稔獨本邑諸災之備經旣而漸違初料今則忽判大歉盈庭皆號訴之聲遍野是憂遑之色試以北面之尤甚五六坊言之全坪少掛鎌之處比屋有懸磬之歎災頉之多爲十之八九而他坊尤甚之里亦復同然本邑四十八坊失稔居三之二上農所收猶不足當所食之還穀則殘戶固無論已場圃方築䃫石無儲口還身布自知其無了當之勢棄其屋廬挈妻子而轉往他境者稍稍有之昨歲本道之饑民尙無流徒之患者一道皆歉去將安之今年則乃本府所獨遇之荒年而接境之邑莫不登稔若茂朱大登之處粒米狼戾無依之類潛往他境男爲傭賃女事簸舂旣以糊口日有餘資若無別般軫恤之政則日後流逋將不勝其多內而救飢餒之患外而免催科之愁而隣族之徵不去者當遍被其害佩分憂之責者坐公堂而享官廩其何以安寢而甘味哉臣連爲躬行坊曲布諭村閭俾爲奠接之方稍有安定之意而若無來頭之實惠不過一時之空言蓋本府土最膏沃凶歉之所罕入雖昨年一道之饑本邑猶免尤甚穀價最低於道內而本府之穀波及於鄰邑今年之歉視昨年不啻倍甚而又是荐歉故臣於看坪之路遍問各方父老則年過七八十者皆謂無前之歉歲參以所見實非過言今年本道事目之災僅爲七百結而本府災結務從精約猶幾爲三千之數如此歉荒實狀是朝家之所未及洞悉者且被一道均登之害凡係民事不可望如昨歲之蠲恤故所以纔及秋成已思檀公之策者也田多畓少之邑則畓穀雖歉田穀大登則亦可折長補短而本邑則畓結最多而田裁半之或有全然少田之處田穀雖稍免歉其不足以救饑也明矣目今民憂當如救焚拯溺而開倉之期在卽若必待臣府之往復於營門營門之又往復於廟堂則一切恤民之事已差了七八分而民無以蒙其利矣臣跡忝近臣而謬當芻牧之任救活之策茫如捕風顚連之患明若觀火而不能以此事實趁卽上達天聽終致無辜之民號泣失所則是上負吾君下負吾民而失職之罪有不足言臣雖愚昧仰認若保赤子之聖念昕夕憧憧玆敢不避猥越封章以陳庸備九重之俯察焉本道還穀之昨年停退有分數仍停之命一道之民均被曠絶之惠澤而綸旨宣布之際懽呼之聲達於四境惟玆本邑所停之三分一已出望外而見今民間形勢實難新還之準捧則力無以及於舊還各依道內昨年尤尤甚例得蒙全數之仍停而今年之尤甚面里別有量宜寬恤之道則民皆荷天地之大惠得以聊生而至若災結之準數蠲減糴政之後從便闊狹惟在報議於營門而區劃措處之如何臣不敢一一煩陳而亦有營門之不能自由者伏願分付廟堂及道臣俾盡濟活之方則庶可以拔斯民於溝壑而衽席之此臣之所顒竢也臣無任云云省疏具悉今年俵結與昨年未捧事觀於爾疏民事可知付之道臣從長闊狹之意令廟堂行會
정조 19년
海南縣監安策疏曰伏以臣猥以無似之賤濫叨百里之任夙夜戰懼若隕淵谷非不欲竭誠盡力圖報涓埃而手生才疎弊鉅瘼痼上無以對揚聖主宵旰之憂下無以稱塞小民愁恨之情俯仰悚忸無地自容臣於本年六月二十六日伏奉恩旨有昨年停退軍布一倂蕩減之令又於同月二十九日有今年未收大同限秋停退之命北望雲天感淚無從臣謹將廣慶飾喜之聖意遍行坊曲布告民人恩光所到歡聲如雷鶉衣鵠形在處欣忭喑聾跛躃莫不蹈舞陰崖之被雨露幽谷之發陽春猶未足以喩其意也今年穡事幸又小登濱死民生庶幾復甦而第伏念本縣處在兵水兩營之間土地廣斥而瘠薄人民鮮小而貧殘賦役煩重生理艱乏安土樂業之民絶無已僅有朝聚暮散之徒十居其八九雖在豐登之歲每當催科之日擔負之他不小留難徵隣徵族無歲無之且如今年新經大無死亡過多十室九空臣於審野之行另加慰恤而崩垣破壁到處蕭然非但目下所見極爲矜慘至於前頭策應其勢末由以言乎田政則本縣水田之無種子未播者爲四百四十八結三十九負八束故往復營門已爲停當而至於旱田則前陳未頉置之勿論無種不耕今春尤多上坪下坪滿目萑葦査陳之訴逐日盈庭而事係難愼未敢輕議一境民情亦難牢拒故臣謹與面任輩遍審摘奸只從今年陳廢處略略抄出則合爲三百九十五結八十七負三束也旱田給災旣無其例臣不敢唐突陳情以速妄率之誅而無種子未起懇旣異於惰農之不服田畝其中亦多因死亡而陳荒處則許多無主之稅幾死僅生之民將何以白地當納乎顧今民間殆同閱劫加以旱田水田太半荒蕪以此推之本縣農形雖曰小登無異於失稔矣若不隨事曲庇別般撫摩則子遺餘生難以支保此不可不變通者也以言乎籍政則本縣元戶五千九百七十八戶內除各樣頉戶則受還民實數爲三千一百十五戶而壬癸之毒癘甲寅之大歉流亡物故其數甚多絶戶爲九百八十八戶死亡爲二千三百五十五口而有里名無人居者間多有之方當受單之時實無充數之道籍法甚重有增無減臣不忍指無爲有以傷殿下懋實之政此不可不變通者也以言乎軍政則本縣軍額五千一百九十二名內今年逃故一千一百二十八名三驛及宮屯頉給亦爲九十一名通計闕額爲一千二百十九名也雖以五千九百餘戶之民通同充定猶患不足又況頉戶也班戶也流亡也物故也其數過半充額無路一身兩役便同前例黃口白骨看作常事提携冤呼景色愁慘臣雖欲奉承德意謹守令典各項勘報皆有期限左思右量實無方便臣身罪戾固不足恤而言念民事寧不衋傷此不可不變通者也以言乎糴政則本縣還上今年當捧米租太八千六百八十八斗六升四合昨年停退米租太一萬二千八十六石四斗一升六合合以計之竝耗爲二萬二千七百六十四石五斗八合量其穀簿計其民戶則一戶所納爲七石四斗六升零遍審農形細量民勢則萬無準捧之道此已可悶而流亡物故又是受還中民也到今指徵無處勢將責納于生存之民而眞所謂我躬不閱遑恤我後者也其勢必流散而後已此不可不變通者也以言乎上納則庚戌六月日前縣監臣尹芮基在任時本縣大同米竝船價一千四百四十八石二斗所載船隻致敗於京畿南陽地而欲爲自下彌縫不卽狀聞辛亥六月日因本道道臣鄭民始移文于畿營自畿營枚擧事實一一筵稟批旨內此事係是宥旨前所犯一依湖西泰安事守令論罪姑舍在囚監色沙格竝放送拯劣米及臭載穀物區處事一依宥旨爲之其餘往復決處可也事傳敎則此便是已狀聞者而上司不爲區處營門不爲擧論其後自惠廳七百石米虛錄於本縣大同儲置會案其餘亦尙在未納中事面之苟艱法意之乖損已無可言而仍成本縣無窮之弊又於癸丑前縣監臣鄭杆在任時上納五船虧欠米合爲八百三十八石而三百四十六石以邑米追後上納一百九十二石十三斗一升以船人等所犯已爲當納在未納米爲二百九十九石一斗九升而促關連下星火督納故欲爲徵捧於船人則當初逢載時舟司營門之題辭本官成給之文蹟昭然明白極口稱冤欲爲徵捧於監色則皆是至貧無依之類雖日施椎剝之政實無徵出之勢以致莫重上納經歲延拖其可成說乎此亦不可不變通者也凡此五條弊端俱係不可不卽速變通者而營門則未敢擅便上司不小顧藉督責成風怨咨朋興官民俱困百弊皆生民生益急於倒懸事勢漸至於難便百爾思之計無奈何又若花源牧場在於本縣境內而死亡亦多牧子無幾難支之狀實爲矜惻事係民情竝此附陳恐懼震越尤增死罪臣陛辭之日仰承前席之諭如傷若保之旨丁寧惻怛有足以感臣隣而孚豚魚臣雖至愚奉承明命銘在心肝必欲仰成而事與心違報答無路中夜繞壁寢食靡安玆敢不避猥越之誅冒瀆崇嚴之聽伏乞天地父母俯垂諒察亟命攸司先治臣僭妄之罪以嚴國綱仍令廟堂及時變通俾海隅蒼生得蒙終始之澤千萬幸甚臣於治疏將發之際得伏見有旨下者昨年尤尤甚六邑還上停退者特許全數仍停其餘尤甚十三邑鎭折半之次二十四邑三分一稍實十一邑四分一亦爲仍停身軍布則昨年尤尤甚邑尤甚邑綿農最不登處道臣量宜代錢之敎本縣糴事已陳於原本中而至於綿農則野邑山郡雖有豐歉之不同本縣綿田近海受風最被其災而煩屑是懼不敢攙入於五條中何幸天日在上無微不燭不待道啓之登聞有此曠絶之惠澤自此民生庶幾奠安感祝天思有淚而已臣無任云云省疏具悉所陳民隱呼燭看詳許令廟堂明日粘啓稟處
정조 19년
乙卯十月初九日辰時上御便殿左承旨入侍時行左承旨李晩秀記事官趙台榮記注官金良倜記事官吳泰曾以次進伏訖上命書公事判付訖晩秀曰今日奉常寺祭物捧上看品時臣以本寺提調當爲進去而適値登筵故敢此仰達矣上曰在前禮堂有進去看品之例今亦依此爲之事分付賤臣承命出傳命退承史以次退出
정조 19년
行都承旨蔡弘履齋宿行左承旨李晩秀齋宿右承旨成種仁齋宿左副承旨金啓洛齋宿右副承旨鄭尙愚齋直同副承旨李肇源齋直注書趙台榮齋宿一員未差假注書閔命爀齋宿事變假注書洪奭周仕
정조 19년
藥房提調李時秀右承旨成種仁啓曰伏未審日間聖體若何寢睡水剌之節何如臣等率諸御醫趁旱入診詳察聖候爲宜王大妣殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 19년
王大妣殿惠慶宮中宮殿藥房口傳問安答曰知道
정조 19년
金啓洛啓曰備邊司郞廳來言今日賓廳日次而宣禧墓酌獻禮齋戒相値不得來會云矣敢啓傳曰知道
정조 19년
李肇源啓曰今日拜表時兩司當爲進參除在外外未肅拜人員竝卽牌招何如傳曰允
정조 19년
李肇源啓曰今日拜表時兩司無進參之員憲府有監察代行矣雖無諫院依例行禮之意敢啓傳曰知道
정조 19년
蔡弘履啓曰明日大駕詣宣禧墓入齋室後王大妣殿惠慶宮問安何承旨進去乎敢稟傳曰守宮承旨問安後狀啓
정조 19년
成種仁以內醫院提調意啓曰副提調李晩秀今日問安不爲仕進卽爲牌招何如傳曰允
정조 19년
傳于蔡弘履曰三使臣留待
정조 19년
傳于蔡弘履曰三使入侍
정조 19년
傳于李肇源曰沁留雖已上來擧動相値使之還下去更待下敎上來事分付
정조 19년
玉堂前望單子入之校理趙德潤落點
정조 19년
兵曹口傳政事以任聖臯柳曮爲宣傳官
정조 19년
兵曹口傳政事宣傳官單李石求
정조 19년
李肇源啓曰修撰李基讓旣有只推之命更卽牌招入直何如傳曰允
정조 19년
金啓洛啓曰卽者義禁府都事來言諸囚今日捧供事命下矣時囚中鄭昌耆當捧口招而判義禁徐有隣在外次堂例不得擧行云何以爲之敢稟傳曰令次堂擧行
정조 19년
李肇源以領右相意啓曰明曉動駕時班次旣無大臣政府參贊可以押班而右參贊李聖圭別雲劍進左參贊趙瑍身病猝重萬無起動進參之望事體所關合有變通左參贊趙瑍姑爲改差待開門政官牌招開政差出以爲及時押班之地何如傳曰允前望單子入之待下批牌招以爲推移押班之地可也仍傳曰守宮大將則前判書鄭好仁爲之敍用令該曹口傳付軍職
정조 19년
左參贊前望單子入之尹蓍東落點
정조 19년
兵曹口傳政事副司直鄭好仁
정조 19년
李肇源以備邊司言啓曰傳曰明日動駕時畿伯導駕何以爲之乎下敎之後尙無皁白令廟堂嚴飭使之導駕後草記事命下矣依下敎卽爲發關嚴飭於京畿監司徐有防處卽見京畿都事趙得永所報則以爲觀察使情地萬萬懍蹙只竢嚴勘而已則導駕擧行尤無可議連伏承飭敎蠢動無路泣血席藁惟願速被斧鉞之誅云矣導駕事體至爲嚴重特敎申飭非止一再而終不擧行又使都事替行報狀揆以道理萬萬寒心京畿監司徐有防從重推考更加嚴飭使之卽速擧行之意敢啓傳曰知道更加嚴飭導駕形止斯速草記可也
정조 19년
李肇源以備邊司言啓曰本司草記批旨內更加嚴飭導駕形止斯速草記可也事命下矣京畿監司徐有防處連加關飭卽見京畿都事趙得永所報則以爲觀察使惶懍震剝見方泣血席藁恭竢嚴勘則導駕擧行初可可議惟願亟被重誅云矣動駕隔宵屢煩飭敎一味頉報無意擧行今方連加催促使之依例導駕而事體所在誠極寒心京畿監司徐有防姑先從重推考何如傳曰允
정조 19년
李肇源以兵曹言啓曰今十月十一日大駕詣宣禧墓展拜時左邊捕盜大將趙圭鎭以善騎別將隨駕右邊捕盜大將柳孝源以禁軍別將隨駕矣在前如此之時有曾經捕將權察之例還宮間以留陣禁衛大將李敬懋姑令權察何如傳曰允
정조 19년
李肇源啓曰因兵曹草記今十月十一日大駕詣宣禧墓展拜時左邊捕盜大將趙圭鎭以善騎別將隨駕右邊捕盜大將柳孝源以禁軍別將隨駕矣在前如此之時有曾經捕將權察之例還宮間以留陣禁衛大將李敬懋姑令權察事允下矣卽爲牌招聽傳敎何如傳曰允
정조 19년
李肇源以兵曹言啓曰明日動駕時別雲劍預差閔台爀時無職名依例口傳付軍職何如傳曰允
정조 19년
兵曹口傳政事副司直閔台爀
정조 19년
李肇源以兵曹言啓曰今十月十一日武臣賓廳武經講書日次而動駕相値不得爲之之意敢啓傳曰知道
정조 19년
李肇源以禁衛營言啓曰本營千摠吳文常身病甚重勢難察任改差何如傳曰允
정조 19년
李肇源以留都大臣領議政洪樂性意啓曰臣承命留都一依兵曹依下敎啓下事目率領扈衛有料軍官軍士今日申時聚軍明日待各軍門結陣亦爲結陣扈衛之意敢啓傳曰知道
정조 19년
金啓洛以義禁府言啓曰時囚中行査人保放事命下矣時囚罪人宋銓保放之意敢啓傳曰知道
정조 19년
金啓洛以禁府言啓曰前持平金銑推考事傳旨啓下矣金銑下去江原道原州地云依例發遣府羅將拿來何如傳曰允
정조 19년
李肇源以二所巡廳言啓曰去夜二更一點量犯夜人典醫監生徒蔣漢卿執捉依例移送秋曹之意敢啓傳曰知道一所監軍李敬心更觀前頭當處分矣
정조 19년
備邊司啓目粘連海南縣監安策疏中所論旱田給災事停退還上事癸丑虧欠米難徵事置之戶籍難充事嚴飭該倅使流戶還集俾無虛戶堪籍之弊軍丁疊役事嚴飭道臣從便區處庚戌災載半虛錄事分付該廳溯考前後來歷更爲稟處花源牧場事關飭該牧從便矯革外邑守令之民弊陳聞固當詳愼而今此所陳俱無救弊之語該縣監安策推考何如判付啓竝只依回啓施行爲旀旱田給災維非法典綿或闊狹在於道臣而臭載虛錄及癸丑虧欠事該廳該曹之尙不區處殊不成說嚴飭使卽決處報來後草記爲良如敎
정조 19년
禁府啓目大丘判官鄭昌耆原情云云傳旨問目內辭緣泛稱遲晩刑推得情何如判付啓常時若能圍束宿衛番上京之軍豈有恣意犯律之擧乎渠若在官容或以公罪一分可恕而敢於受由上京也諉之兼倅初不前期致察由前由後其罪何如況旀日前道狀何等駭惡未必非渠所知因渠幺麽一蔭倅宿衛闕伍國綱掃地合置重勘以此照律草記爲良如敎又啓目濟用奉事沈廷秀副奉事李鐔等原情云云傳旨內辭緣泛稱遲晩竝只刑推得情何如判付啓苧色郞廳付過放送紬色郞廳照律艸記爲旀此後方物各品尤爲致精而其所進排若是不勤特以提調姑不處分乙仍于渠輩則參酌更或如前焉逭重勘以此嚴飭爲良如敎又啓目江華前中軍李得駿原情云云問目內辭緣泛稱遲晩所當請刑是白乎矣曾經都摠經歷勿爲請刑載在大典通編年滿七十法不當請刑議處何如判付啓分揀放送爲良如敎又啓目晉州前牧使李德鉉原情云云問目內辭緣泛稱遲晩刑推得情何如判付啓除刑推草記照律爲良如敎又啓目海州前判官趙厚鎭安岳前郡守林蓍喆殷栗前縣監趙祥逵宋啓來等原情云云林蓍喆段傳旨內辭緣泛稱遲晩所當請刑是白乎矣曾經侍從勿爲請刑載在大典通編議處爲白乎旀趙厚鎭趙祥逵宋啓來等段竝只刑推得情何如判付啓依允竝只除刑推草記照律爲良如敎又啓目長興庫主簿李長演原情云云傳旨內辭緣泛稱遲晩刑推得情何如判付啓鄕物異於京貢姑爲付過放送此後方物席品各別嚴飭爲良如敎又啓目柒谷府使尹宇大原情云云傳旨內辭緣泛稱遲晩刑推得情何如判付啓除刑推照律爲良如敎又啓目前持平金銑矣下諭後過限不上來依定式推考罪笞五十收贖解見任別敍私罪奉敎分揀放送爲良如敎
정조 19년
李肇源啓曰持平金銑下諭後過限不上來依定式遞差傳旨及禁推傳旨捧入之意敢啓傳曰知道
정조 19년
乙卯十月初十日辰時上御誠正閣藥房入診諸承旨持公事入侍三使臣同爲入侍時藥房提調李時秀行都承旨蔡弘履右承旨成種仁左副承旨金啓洛右副承旨鄭尙愚同副承旨李肇源記事官趙台榮假注書閔命爀記注官金良倜記事官吳泰曾檢校直閣金勉柱冬至正使閔鍾顯副使李亨元書狀官趙德潤醫官柳光翼金孝儉金光國吳仁豐李周憲丁希泰以次進伏訖時秀曰近日朝晝異候聖體若何上曰一樣矣時秀曰王大妣殿氣候何如上曰一樣矣時秀曰惠慶宮氣候何如上曰一樣矣時秀曰醫官待令使之入診何如上曰置之可也時秀曰濟州所貢安息香只實今方捧上而旣有進上物種限明秋停退之敎其時自備局卽爲行關而今此兩種之封進已於關到前離發矣不可不稟定後捧上故敢此仰達矣上曰關到前封進者何必不捧時秀曰明日動駕時刻在曉捧上駞駱在前如此之時或有還宮後捧上之規今番則何以爲之乎上曰還宮後封進可也上曰卿則先退進去役所蕫飭可也時秀退出上曰三使臣進前鍾顯等以次進伏上曰卿等當萬里之行惟期好往還矣況今年異於他年新皇初政必多可聞卿等雖於塘報外亦有可採之道須詳細知來而先來前亦圖數次先報可也鍾顯曰臣才識淺陋專對之任恐無以承當況今年使事異於他年將不知何以幹事矣上曰必於臘月初一日前行抵北京以示自異常年之意也宜送別使以伸慶賀之意而此則格外事有難創開故只以節使之行前期入送以表予心鍾顯曰自古奉使以覘國爲難第當多方採探以爲回奏矣上曰卿等行裝何以治去鍾顯等曰銀貨極貴尙未滿應入之數矣上曰銀價近果如何鍾顯曰銀一兩抵錢三兩七錢矣上曰銀之踊貴如許行資尙未滿數何以則爲好鍾顯等曰臣等亦計無所出將至灣府與府尹相議貨銀充數以待三月回還時備償矣上曰此則右相旣有筵稟行會者與右相更爲往復好矣鍾顯等曰以此之故不可不一經筵稟而此非出擧條之事只與灣尹私貸卽償則不必往復右相矣上曰書冊之禁自前申飭而不但細說小品雖經史我國刊行足矣不必燕貿且況唐本之不可取者有三焉以其短少之便於臥看也輕薄之易扯裂也又蠧生不能耐久也卿雖憵於博覽一切諸書勿爲貿來也鍾顯曰聖敎至當而若或有未出之書可以考定制度不得不經乙覽者如孔子世譜之類則可以貿來耶此非爲私藏之計也上曰如此者何妨之有上敎德潤曰曾聞先卿以館職奉使以館職復命然否德潤曰然矣上曰注書出去玉堂闕記持入台榮承命出去錄闕記入奏命書傳敎曰玉堂前望單子入之待下批牌招察任上敎德潤曰今方點下校理肅命出去可也上曰書狀一行御史也諸般禁條固宜專當察飭而至於紋緞之禁尤是禁之無難守之益固者也雲紋與大楪紋用於旗旘戎裝之屬不得不待彼貿來而此外諸紋以爲衣服之侈者一切嚴禁俾勿更出可也鍾顯曰新印歷書御覽二十件以待新皇年號之頒布更爲印入事指揮芸臺矣上曰好矣上曰今番首譯爲誰鍾顯曰張濂也上曰使之入侍司謁出傳張濂進伏上曰爾年幾何濂曰七十一歲矣上曰燕行幾何濂曰二十三次矣上曰近日象胥之學專不成說後進中可屬汝任者幾人濂曰不過數人矣上曰今行採探彼情之事俄有下敎於使臣汝亦盡心偵探以爲先報之地可也上敎亨元曰靈槐檀碑今始刻役而新伯生疎卿又出疆役之勤慢卿有所聞否亨元曰臣於今番省掃之行歷入奉審則建閣治石已盡爲之刻手亦纔下來方始刻役近間似當告功矣鍾顯等退出上命讀奏各房公事種仁讀奏忠淸監司柳焵狀啓沔川郡守尹寅國到任事及吏曹單子宣禧墓酌獻禮時贊禮望及崇陵別檢趙恒存覲親呈辭尙愚讀奏全羅監司徐鼎修啓本茂長淳昌等官反庫事及平安監司金載纘啓本慈山府反庫事及慶尙監司李泰永啓本淸道等官反庫事及京畿都事趙得永狀啓永平縣民家燒火恤典題給事及戶曹單子藥材唐物貨菜種貿易事啓洛讀奏兵曹單子禁衛別將望及濟州牧使李禹鉉狀啓韓世澤等兩人逢風漂流事及御營廳隨駕單子禁衛營留陣單子御營廳習陣頉單子及江華留守金履翼狀啓離營上去事及全羅右水使李栢然狀啓古群山僉使尹得運汰任代假將差定事及忠淸兵使金明遇狀啓狀啓謄錄上送事肇源讀奏慶尙監司李泰永啓本罪人朴重顯義興縣到配事及平安監司金載纘啓本罪人金昌允渭原郡到配事訖命書判付上曰副修撰李基讓尙不出肅何也牌去來勿爲呼望俾不得更違可也命書傳敎曰若非承宣之言何以記憶時囚中行査人保放其餘諸囚今日捧供待判下令次堂草記照律又命書榻敎曰兵刑換房又命書傳敎曰明日動駕時畿伯導駕何以爲之乎下敎之後尙無皁白令廟堂嚴飭使之導駕後草記仍命退諸臣以次退出
정조 19년
乙卯十月初十日四更上御重熙堂軍士房承旨入侍時同副承旨李肇源假注書閔命爀記注官金良倜記事官吳泰曾以次進伏訖上命書傳敎曰侍衛軍兵毛具又命書傳敎曰有五營之制則用五色信箭而今則前營旣出鎭後營爲單營紅黑兩色不當用之此後以黃信箭通用於各營事分付仍命退承史以次退出
정조 19년
大駕詣宣禧墓入齋室後內閣政院玉堂藥房朝廷二品以上六曹堂上口傳問安答曰知道酌獻禮後內閣政院玉堂藥房朝廷二品以上六曹堂上口傳問安答曰知道仍詣懿昭墓展拜後內閣政院玉堂藥房朝廷二品以上六曹堂上口傳問安答曰知道還宮後內閣政院玉堂藥房口傳問安答曰知道
정조 19년
傳于成種仁曰翌日問安勿爲之
정조 19년
以閣臣承旨遞差傳旨傳于鄭尙愚曰分揀
정조 19년
以慶尙監司李泰永狀啓災實分等事判付內啓下備邊司爲旀所請諸條竝依狀辭許施事分付爲良如敎
정조 19년
李肇源以備邊司言啓曰卽見黃海監司徐邁修狀啓則以爲延安等五邑災多至四千結其餘十八邑不過八百餘結今此未準請一千二百餘結勢將分排直減民情災形實所不忍畓災一千二百八十五結三十八負特命準給事令廟堂稟旨分付矣本道畓摠較少於旱田今秋農形最優於近年當初災結之請減千餘結者蓋亦因此而今見道臣狀啓備論延安等五邑民窮災多之狀至以爲目見災形不忍減削苟非事情之十分難處則覆啓判下之後宜不敢更煩陳請在朝家軫恤民隱之道有難一向靳許畓災一千二百八十五結三十八負依狀請更爲準給俾一道災民均蒙終始之澤何如傳曰允
정조 19년
李肇源以兵曹言啓曰依下敎右列考喧行首羅將金振哲決棍十度之意敢啓傳曰知道
정조 19년
李肇源以兵曹言啓曰依下敎衛內隨駕禁軍及駕後禁軍武藝別監內吹近仗軍士標下軍兵等處療飢之意敢啓傳曰知道
정조 19년
李肇源以壯勇營言啓曰依下敎本營隨駕衛內將校軍兵等處療飢之意敢啓傳曰知道
정조 19년
李肇源以訓鍊都監言啓曰依下敎衛內軍兵等療飢之意敢啓傳曰知道
정조 19년
李肇源以御營廳言啓曰依下敎駕前別抄及招搖旗手等處療飢之意敢啓傳曰知道
정조 19년
金啓洛以義禁府言啓曰時囚罪人尹宇大原情公事判付內除刑推照律事命下矣尹宇大傳旨內卜馬皆是駑駘不合軍馬之中一匹亦爲中路致傷近來紀綱雖解弛師律所關尤何等自別且況宿衛番上之軍乎拿問處之罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣尹宇大杖八十收贖奪告身三等放送何如傳曰允如有功議各減一等催科方張其代令該曹口傳差出待下批明日辭朝事分付可也
정조 19년
吏曹口傳政事以尹養儉爲柒谷府使
정조 19년
金啓洛以義禁府言啓曰時囚罪人林蓍喆趙厚鎭趙祥逵宋啓來原情公事判付內照律草記事命下矣林蓍喆唐米雖是前官所捧品旣麤劣而不卽摘發宋啓來莫重還穀以未捧謂已捧虛錄磨勘事極可駭罪取考律文則大明律不應爲條有曰凡不應得爲而爲之事理重者杖八十大典通編倉庫條有曰還上虛錄反作守令徒三年定配又五年禁錮推斷條有曰犯私罪杖八十奪告身三等杖一百以上之罪告身盡行追奪矣林蓍喆杖八十收贖奪告身三等放送宋啓來告身盡行追奪又五年禁錮忠淸道永同縣會同驛徒三年定配而依例發遣府羅將押送配所趙厚鎭趙祥逵觀其所供至引營査極口發明故取見該道臣報備局査牒則海州殷栗單代乃是歉歲麤俸實非故爲單代海州虛留亦是改量欠縮殷栗虛留四百餘石或是營吏之誤錄會案或是該邑吏逋至於二千三百石舊逋流來年條已近十載而該縣監到任之後以此事狀卽爲報營則掩置之罪不在該倅云矣道査旣如此則不可直歸於虛留之科趙厚鎭莫重還穀不能擇捧以致欠縮趙祥逵吏逋不能査徵捧還亦不精擇罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣趙厚鎭趙祥逵各杖一百收贖告身盡行追奪放送何如傳曰允如有功議各減一等可也
정조 19년
金啓洛以義禁府言啓曰時囚罪人李德鉉原情公事判付內草記照律事命下矣李德鉉慶尙監司李泰永狀啓內晉州牧各樣還穀虛留取見監色供招考閱前後文簿則或因賑穀之補縮或因謬例之貸下而皆在於前牧使李德鉉在任時還穀法意何等嚴重而萬餘包虛留誠不勝萬萬其罪狀令攸司稟處罪取考律文則大典通編倉庫條有曰還上虛錄守令徒三年定配又五年禁錮推斷條有曰犯私罪杖一百以上之罪告身盡行追奪矣李德鉉告身盡行奪又五年禁錮黃海道文化縣延陽驛徒三年定配而以狀啓內辭意其罪目依例發遣府羅將押送配所何如傳曰允如有功議各減一等可也
정조 19년
金啓洛以義禁府言啓曰時囚罪人鄭昌耆原情公事判付內常時若能團束宿衛番上之軍豈有恣意犯律之擧乎渠若在官容或以公罪一分可恕而敢於受由上京也諉之兼倅初不前期致察由前由後其罪何如況旀日前道狀何等駭惡未必非渠所知因渠幺麽一蔭倅宿衛闕伍國綱掃地合置重勘以此照律草記事命下矣取考律文則大典通編番上條有曰抄上時幻名起送者守令先罷後拿大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖造身盡行追奪雜令條有曰王府決杖者代以金贖矣鄭昌耆杖一百收贖告身盡行追奪放送何如傳曰允如有功議各減一等可也
정조 19년
金啓洛以義禁府言啓曰時囚罪人沈廷秀李鐔等原情公事判付內苧色郞廳附過放送紬色郞廳照律草記此後方物各品尤宜致精而其所進排若是不勤特以提調姑不處分渠輩則參酌更或如前焉逭重勘以此嚴飭事命下矣沈廷秀附過放送而李鐔傳旨內方物綿紬品劣令該府拿問處之罪取考律文則大典通編雜令條有曰方物布子內外面各異麤造者其監納官推考罷黜矣李鐸依法典罷黜放送何如傳曰姑從三令之義爲先削仕五十日更觀來頭勤慢可也
정조 19년
金啓洛以刑曹言啓曰因二所巡廳啓辭今十月初九日夜二更量犯夜人典醫監生徒蔣漢卿移送秋曹事命下矣依更數蔣漢卿決苔五十度放送之意敢啓傳曰知道
정조 19년
乙卯十月十一日寅時上詣宣禧墓酌獻禮擧動入侍時行都承旨蔡弘履行左承旨李晩秀右承旨成種仁左副承旨金啓洛右副承旨鄭尙愚同副承旨李肇源記事官趙台榮假注書閔命爀記注官金良倜記事官吳泰曾一提學尹蓍東檢校提學沈煥之檢校直閣金勉柱原任直閣尹行恁檢校直閣南公轍李始源以次隨駕上具平戎服乘馬出宣化門由協陽門出敦化門侍臣乘馬後路由笆子橋鐘閣出崇禮門至宣禧墓齋室門外降馬入齋室時至天明上詣墓所行酌獻禮如儀詣墓所巡審墓上還御齋室上曰墓所咫尺之地雜人攔入甚多兵判不能申飭事極駭然禁喧郞換以他郞事分付可也鼓三嚴上出齋室門外乘馬命書駕前下敎曰自墓所洞口至崇禮門捧上言駕至洞口轉仗衛於還途命以信箭敎先廂大將留住道上禁軍別將隨入作門駕向第一樓先是駕將還宮以暗令後廂大將見大駕之改路作行馳至駕前爲先廂而別抄則與善騎將先驅至太倉屛門作門與壯勇衛駕後禁軍別隊馬兵等遮截座馬之後以防追至諸臣之攔入請對暗令旣頒駕出洞口外直向第一樓人馬辟易覘者如堵雖以在衛內之承旨閣臣瞠眼如環呿口如啞不知所以爲計大駕馳至第一樓門外十三行刀削命書傳敎曰太倉有書扁事出疆戶曹參判許遞前參判曺允亨仍任牌招來待又命書傳敎曰還宮時當詣懿昭墓展拜該房知悉上敎肇源曰壁上有御製詩令戶參依挹淸事書出刻揭事分付可也遂進發至懿昭墓紅箭門外降馬詣墓所展拜奉審還御齋室宣飯于承史閣臣侍衛命書傳敎曰宣禧墓懿昭墓守僕守護軍等考例施賞又命書傳敎曰近來擊錚頗有嚴禁之效陵行時亦不過數人而今番則擊錚雖甚夥然今年春秋陵行皆未爲之宜有闊狹之擧還宮後今日開坐捧拱以入事分付小頃出齋室門外乘馬一行刀割上命書傳敎曰如是然後人謂難爲乎二提學沈煥之遞差勦說之閣臣徐龍輔李晩秀尹行恁金勉柱亦爲遞差效嚬之都承旨蔡弘履亦爲遞差猥矣當該承旨亦爲遞差又命書傳敎曰大臣以下疏箚不無門禁之效近來內閣政院托以身在闕中或有越例箚啓之事句語雖未涉禁其爲違禁一也旣有口傳下敎者聽此敎孰敢冒禁乎令內閣政院知悉又命書駕前下敎曰左承旨遞差上曰金啓洛爲軍士房仍敎曰還宮後衛內閣臣一人及坐直承旨外竝毋得入闕遞差之承旨閣臣竝以百官班隨駕進發至洞口外啓洛曰蹕路咫尺之地畿邑民人高聲齊訴而左列考喧都事不能禁止萬萬駭然所當重勘而本院請推之外無他可施之罰何以爲之乎上曰爲先汰去記過待令可也出擧條入崇禮門由鍾閣笆子橋七項刀削入敦化門敎曰一提學只參百官問安之班而毋得入閣班之意分付可也由協陽門還內諸臣以次退出
정조 19년
行都承旨蔡弘履坐行左承旨李晩秀坐右承旨申耆未肅拜左副承旨成種仁坐右副承旨金啓洛坐直同副承旨鄭尙愚坐直注書趙台榮仕一員未差假注書閔命爀仕直事變假注書洪奭周仕
정조 19년
金啓洛啓曰大司憲掌令一員持平一員未差執義申禹相掌令黃乃正持平李明孚在外監察茶時之意敢啓傳曰知道
정조 19년
成種仁啓曰專經文臣殿講還宮後更稟事命下矣以何日爲之敢稟傳曰十七日爲之
정조 19년
成種仁啓曰來十六日日次儒生殿講日次矣敢稟傳曰十七日爲之
정조 19년
鄭尙愚啓曰水原留守趙心泰依下敎來待矣傳曰今日則酬應甚煩使之明日來待
정조 19년
備忘記永宗僉使吳載衡下直長弓一張長箭一部片箭一部筒兒一箇賜給
정조 19년
傳于成種仁曰在外承旨許遞前望單子入之待下批牌招察任
정조 19년
成種仁啓曰玉堂上下番俱空事甚未安校理金熙稷趙德潤副修撰李晴俱在外未差之代政官牌招開政差出待下批仍卽牌招以爲推移入直之地何如傳曰允
정조 19년
鄭尙愚啓曰臣吏兵批兼進之意敢啓傳曰知道
정조 19년
有政吏批判書沈煥之進參判洪明浩進參議宋煥箕在外未肅拜行都承旨蔡弘履進以韓興裕爲掌令李寅采爲持平金羲淳爲副校理尹序東爲修撰柳河源爲掌樂正校書正字單李運恒
정조 19년
兵批判書李得臣病參判李益運入直進參議李羽晉病參知成德雨病右副承旨金啓洛進副護軍李明淵副司直金文淳趙瑍李亨元鄭大容李肇源金熙采李福潤洪樂游金履喬司果洪秀晩鄭來百李基讓同知金大行以上竝單付
정조 19년
傳于成種仁曰在外玉堂許遞其中李晴尙不出場豈有如許刑政有除而不爲下諭前望外不爲擬望置人於不生不滅之科者極不成說令該府拿問不爲上來叩謝之罪未差之代前望單子入之待下批牌招察任
정조 19년
玉堂前望單子入之校理沈奎魯高宅謙副校理尹序東修撰鄭東幹副修撰林漢浩落點
정조 19년
成種仁啓曰新除授校理沈奎魯副修撰林漢浩方在罷散中何以爲之敢稟傳曰敍用
정조 19년
以忠州幼學許澓上言判付內啓下義禁府爲旀此大臣事嘗有所深量者義理公物也其體如鑑之空其用如畫之平一有私意豈可曰義理庚申事實昭載公私文蹟人孰不知而其中不可恕而跡不犯者一曰筵奏二曰囚供然而黨禍痼而人無自立之定見百有餘年之間事關故相置之不須提之科是豈義也理也哉苟使故相懷二心而有異跡則如故大司憲李翊相故大司諫金萬重何以將順於減律之際乎恐傷則哲之聖敎亦有可以分明仰認者況今年何年卽我聖祖初元之再周甲也以伊時爲院相者若於此年得蒙霈典此亦仰體中一事故領議政許積雪其齎冤宥其削職爲良如敎
정조 19년
行左承旨李晩秀右承旨成種仁左副承旨金啓洛右副承旨鄭尙愚啓曰伏以臣等卽伏見忠州許澓上言判付下者有罪人許積雪其齎冤宥其削職之命臣等誠不勝萬萬驚心之至噫彼許積以逆堅之父排布體府交結楨柟罪關宗國斷案已具聖祖之處分至嚴一國之公議大定已至百餘年所王府丹書堅如金石今其遺孽之冒犯輦路肆然呼籲此何等變怪而乃殿下不顧該曹之防啓不待廷臣之博議別下特旨至施滌蕩之典殿下何不念莫嚴者義理難壞者隄防而有此非常之擧乎臣等職忝出納相顧憂歎急於收還不暇緩聲伏乞更加三思亟寢俄下判付以解中外之惑不勝顒祝惶恐敢啓答曰知道體府之權都在於副體察使都相不過閏位而事務軍政專屬副使副使卽淸城也以體府之設爲言則主管之副使當當之乎力辭不受印之都相當當之乎況都相所管特卄箇軍官卄名旗卒而已則譬若平章軍國事陞爲平章軍國重事之尊其號而奪其權也卿等何太昧於典故若是之甚乎古之宰相能識他國年號今之士夫不知百年黨戰寒心寒心可悶可悶楨柟交結之曖昧觀於獨對挾爲時保護聖躬防察近宗之密奏而其心不在多辨而知之如許大處分豈無積費商量而驟聞其孫之上言輕易判下乎卿等眼中腔裏只知色目二字若遇這般事每不能高着恢着而無論可否當否惟以防遮爲事若此而其可免大方之笑乎卿等若不知事實顚末案頭有可考之書欲見之乎不允
정조 19년
傳于蔡弘履曰諸承旨批下牌招察任
정조 19년
以左副承旨成種仁右副承旨金啓洛同副承旨鄭尙愚牌不進罷職傳旨傳于李晩秀曰只推更爲牌招
정조 19년
以大司諫韓用龜正言鄭魯榮牌不進罷職傳旨傳于鄭尙愚曰只推
정조 19년
成種仁啓曰京外上言一百八十八張內二十二張先已啓下一百四十八張以猥濫拔去十八張分下各該司次入啓之意敢啓傳曰知道
정조 19년
傳于鄭尙愚曰昨年湖南尤甚邑漁鹽船稅之全數停退者竝與當年條而一時竝督決非行不得之政況新還貢布之舊停者纔令闊狹則一視之澤何間於海陸尤甚戶昨年停退條特許仍停之次戶折半仍停事令廟堂三懸鈴行會完伯處
정조 19년
以咸鏡監司趙宗鉉狀啓薦新生文魚生大口魚限內不得封進惶恐待罪事傳于鄭尙愚曰勿待罪事回諭
정조 19년
咸鏡監司趙宗鉉狀啓薦新生銀魚限內不得封進惶恐待罪事傳于鄭尙愚曰勿待罪事回諭
정조 19년
以江華留守金履翼狀啓因本營中軍趙宅鎭所報罪囚遮遏探察形止馳啓事傳于鄭尙愚曰幺麽中軍敢以圍列防遮則司屬輩左右毆打仍爲疾馳出城等語枚報至登狀聞者屑越之外無嚴莫甚該中軍爲先刋汰降定甲串津軍此後更以防遮等說枚報則當該中軍置之違令之軍律以此嚴飭狀啓還下送
정조 19년
行都承旨趙尙鎭書啓臣敬奉聖敎馳詣西道各陵奉審之行招集沿路野老田夫宣布我聖上軫恤窮民之德意先問農形仍採民隱是白乎則高陽坡州農形段今年雨澤愆期移秧失時故有水根洑畓雖云豐熟是白乎乃無水根高燥之畓或初不移種或最晩抻秧間有失稔大體言之畓穀未免穴農是白遣至於田穀則初有大登之望晩被旱霜之害畢竟結實雖不若始料而亦足謂豐登是如爲白乎旀至於民情段高坡之民皆以爲甲寅停退穀當初停退皆是最尤甚抄出者而間多流亡絶戶其中見存民戶今年又添新還目下形勢停退備納之難有倍於昨年同舊還皆願仍爲停退是如爲白乎旀至若長湍豐德交河等邑禾穀未免歉歲是如乙仍于入境之初峽野豐歉之各異多少疾苦之未除者詳細採問是白乎則長湍農形段本府地壤斥鹵雖是常年頻被水旱而至於今年水畓之早付早移者雖多豐熟是白乎乃若夫東南十三面野畓太半不付種又多未移秧皆未食實而摠計野畓未移晩移處則一境之內十居六七是白遣田穀段置立秋以後霜降差早結實收穫大違初料僅免荒年是如爲白乎旀大興軍餉相距百里山路崎嶇轉輸艱辛是遣長山移轉穀渡涉氷津往來浮費民弊不少皆願捧留本邑是白乎旀新還則四分一得蒙代捧之德意非不感祝而四分三以今年農形勢難本色辦納願依昨年例折半代捧是白乎旀甲寅條舊還今歲失稔若此辦備無路更願全數仍停退是白乎旀勅需米以小米豆太限折半分數代捧是白遣尤甚戶身布依昨年例分數停退則荐歉之餘庶得安接是如爲白乎旀轉入豐德之境則自境上至于邑站大少民人處處聚會遮道擁馬呼訴紛紜是白如乎皆曰本府農形濱海瘠薄之地田少畓多故不得時雨則每患告歉是白在如中今年雨暘初有均適之望故前之乾播處皆爲注秧矣自四月以後一直亢旱移種失時最被災損八面之內西三面及南面中面野畓一望蕭然全數失稔是白遣田穀段雖曰免歉亦因早霜畢竟成熟未可謂豐登是如爲白乎旀尤甚失農之民纔過滌場已多艱窘嗣歲種糧實無其策新還限折半停退其餘則相當穀代捧然後可以支堪是白乎旀舊還若或收捧則尤無以辦出仍爲停退是白乎旀禁御兩軍等江都所受還餉米太依癸丑年例三分一停退是白乎旀江都米五百石零耗條及坡州防營米三百石零耗條亦依昨年例以錢代納是白乎旀朔寧郡移轉太三百石當以折米準納而大米措辦無路亦願以本色備納爲白乎旀身布限折半特令停退是白乎旀勅需米依昨年例亦許分數代捧則災歲貧民庶免顚連之患是如爲白乎旀仍向交河入其境則民人相率呼訴一如湍豐故臣以無敢紛訴各自安堵以俟朝家恩澤之意申申曉諭是白置槪聞本郡農形洞畓本少野畓最多今夏亢旱移秧愆期八面畓農幾皆失稔而其中南北四面尤被災害是白乎旀田穀則雖曰少勝而方當成實又被旱災且値早霜畢竟收獲有名無實比之豐德反有甚焉是如爲白乎旀甲寅停退舊還雖有三分一代捧之命而當此民力罄竭之時雖三分一實無辦納之勢竝願仍停退爲白乎旀新還則已蒙三分一代捧之澤而卽今民間若是艱食依昨年例亦願分數停退爲白乎旀摠戎廳所納各色牙兵身米本色備納其勢末由願依前例以錢代納爲白遣守禦廳所納軍需保米代錢該廳革罷之後當以本色米運納於松坡倉云而當此荐歉之歲以錢代納猶難備納是白如乎況以米措辦遠地輸納尤無其望依前以錢納于松倉爲白乎旀身布依昨年例分數停退是白遣勅需米亦依昨年例分數代捧是如爲在如中臣於逶迤往返之路收拾聞見參量形勢高坡之民畓穀間或晩移是白乎乃田穀旣爲豐稔折長補短則可謂平歲些少民願有不必猥陳白爲乎旀若夫長湍十三面及豐德五面交河四面畓農未免歉荒目下民情誠爲矜悶故玆以隨聞條列之意敢啓答曰此啓有司堂上議于大臣粘啓稟處而今番兩承宣書啓吏讀用書啓之體結語用啓辭之規出納之地做錯若此何以察飭各司乎當該承宣竝從重推考可也
정조 19년
金啓洛以備邊司言啓曰因行都承旨趙尙鎭書啓有司堂上議于大臣粘啓稟處事命下矣取見其書啓則備陳豐德等五邑畓農失稔民情切急之狀隨其聞見逐邑條陳交豐兩邑之爲道內尤甚觀於道臣分等之啓亦可推知而今此承宣所論多是災歲民人之例談又或事體名色之稍別有未可一一施行矣高陽坡州長湍交河等邑甲寅停退仍停事道臣之分爲三等或停或代各有參量不可以一時民願更議全退長湍豐德交河等邑新還代捧或停退事道啓已以分數代捧仰請蒙允今若又許加停則自來不敷之穀簿尤當漸次耗縮且爲嗣歲種糧停今年還糴事涉相反亦難許施長湍大興長山餉穀捧留本邑事道啓中分其面里優劣或捧留或輸納者儘是得體且已蒙允今不當更議加減長湍豐德交河等邑勅需米代捧身布停退事勅需事體本自嚴重勅期早晩又難預度代捧之請初非可論至於身布亦係緊重軍需或有不得已停減之時則亦必分數給代苟非大侵有難遽議禁御兩營軍在豐德者所受江都還米太停退事兩營之設置留營糶糴於本廳軍之在近邑者實爲貯積於江都則所重與城餉無異亦不可輕議停退竝爲置之豐德江都米防營米耗條以錢代納事耗條與元穀有異民情差可顧恤朔寧移轉太三百石以本色準納事初旣以太受來則終許以太備納雖非還作不失本色交河摠戎廳牙兵米守廳軍保米以錢代納事以米代錢兩營之利害甚少以賤換貴窮民之實惠甚大以上四條合有變通許施以示朝家恩澤而一時過去傳聞未必詳的申飭道臣往復於各該營亦爲詳問於各該邑以爲從便依施之地事分付何如傳曰允三邑勅米代捧事依民願量宜代捧尤甚戶身布之果難捧者許令代錢或停退豐德所在禁衛軍沁還之事亦爲依民願許施下四條之往復於該營云云不如直防從便依施云云亦不別白該營豈有肯諾之理付之道臣使之從便亦關後弊右四條竝依民願施行昨有議于大臣粘啓稟處之命者啓是啓目也故使之議于大臣矣以草記回啓者寧有如許格例乎當該有司堂上爲先從重推考以存古規可也
정조 19년
金啓洛以備邊司言啓曰卽見忠淸監司柳焵狀啓則以爲道內災摠較諸昨年則猶減千餘結準數得請亦不免剋減之歸況此所請元數中減得五千餘結則實無以塗抹分排已劃下外不足災五千一百四十九結五十五負六束特爲準劃事請令廟堂稟旨分付矣本道今年穡事最遜於諸道前後軫恤之恩逈異於諸道二萬災結比諸道所劃亦甚夥然而又有特旨加劃之命爲湖民之至意靡不用極觀道臣狀辭以五千餘結之減於當初所請備陳分排不得之狀更請準數加劃民情事勢若不切急則宜不敢更事煩瀆在朝家寧失之義不可無闊狹之道而準其所請則終涉過當前劃下二萬二千五百結外限三千結更爲劃給被災諸邑一一均俵無使吏鄕或敢容奸以爲實惠下究窮民賴蘇之地事嚴飭分付何如傳曰允
정조 19년
金啓洛以兵曹言啓曰依傳敎臣進詣南別營西關抄上遠射武士金啓默等三人以鐵箭試取後別單書入之意敢啓傳曰明日春塘臺待令試官則卿與禁御將爲之參試官除之可也
정조 19년
鄭尙愚以戶曹言啓曰時御所內各司雨漏處修改吉日令日官安圭祥推擇則今十月十三日辰時爲吉云以此日時擧行何如傳曰允
정조 19년
鄭尙愚以戶曹言啓曰慶熙宮差備內及內各司雨漏處修改吉日令日官安圭祥推擇則今十月十三日辰時爲吉云以此日時擧行何如傳曰允
정조 19년
金啓洛以義禁府言啓曰李德鉉告身盡行追奪又五年禁錮徒三年定配宋啓來告身盡行追奪又五年禁錮徒三年定配林蓍喆杖八十收贖奪告身三等趙厚鎭趙祥逵各杖一百收贖告身盡行追奪鄭昌耆杖一百收贖告身盡行追奪尹宇大杖八十收贖奪告身三等照律草記批旨內允如有功議各減一等可也事命下矣李德鉉四代祖㵓寧國原從功臣綾原大君五寸親云功議各減一等告身盡行追奪又五年禁錮徒二年定配宋啓來十代祖明誼靖難原從功臣云功減一等告身盡行追奪又五年禁錮徒二年半定配林蓍喆六代祖㥠振武原從功臣云功減一等杖七十收贖奪告身二等趙厚鎭五代祖鎰昭武原從功臣云功減一等杖九十收贖奪告身四等趙祥逵五代祖啓遠寧國原從功臣漢原府院君七寸親云功議各減一等杖八十收贖奪告身三等鄭昌耆九代祖鐸敵愾功臣云功減一等杖九十收贖奪告身四等尹宇大無功議云矣敢啓傳曰知道
정조 19년
金啓洛以刑曹言啓今日動駕時衛外擊錚罪人等所當刑推捧供而齋日不得用刑依例除刑推捧供以入之意敢啓傳曰知道
정조 19년
成種仁以刑曹言啓曰今日動駕時西部居前虞候朴載熙以軍政設弊事擊錚於衛外而係是朝官臣曹不得捧供令義禁府處之何如傳曰允
정조 19년
金啓洛以義禁府言啓曰刑曹啓辭內前虞候朴載熙以軍政設弊事擊錚於衛外而係是朝官令義禁府處之事允下矣朴載熙今方待命拿囚之意敢啓傳曰知道
정조 19년
禁府啓目晉州前牧使鄭東協原情云云問目內辭緣泛稱遲晩刑推得情何如判付啓考律勘放後草記爲良如敎
정조 19년
金啓洛啓曰義禁府都事來言時囚罪人鄭東協考律勘放後草記事命下而判義禁徐有隣在外次堂例不得擧行云何以爲之敢稟傳曰爲先令次堂擧行判堂之尙不上來處義過矣近日不爲催促欲待爲日之稍久已有日矣上來行公之意下諭
정조 19년
金啓洛以義禁府言啓曰時囚罪人鄭東協原情公事判付內考律勘放後草記事命下矣鄭東協慶尙監司李泰永狀啓內還租一百七十石之雨漏腐傷雖不得不改色旣不報營則與擅分無異不可以數少而置之前官虛留若是夥然而一味掩置不可無罪爲先罷黜其罪狀令攸司稟處罪取考律文則大典通編倉庫條有曰還上留庫中加分不及半者勿論石數竝奪告身虛錄掩置之後官徒配勿揀赦前名例有曰二罪俱發以重者論推斷條有曰犯私罪杖一百以上之罪告身盡行追奪矣鄭東協從重論告身盡行追奪勿揀赦前忠淸道淸州牧雙樹驛徒三年定配而以狀啓內辭意具罪目依例發遣府羅將押送配所何如傳曰允如有功議各減一等可也
정조 19년
刑曹啓目擊錚罪人北部童蒙黃興孫等原情云云敢以四件外煩瑣之事肆然登聞者民習痛駭原情勿施考律重繩何如判付啓竝只依允爲旀西部朴召史金召史段今年大赦何可遺漏李世豐丁景達竝放送爲旀春川幼學南鑢段渠父南玉事常所矜念者若非徑斃以至仁之聖德豈無酌放之處分乎特爲依願施行爲旀尙州李之權段故相及故重臣設有筵奏事關己巳義理猶恐其日遠日忘關係至重豈可循例勿施而止乎嚴飭更勿煩籲爲旀忠州許澓段豈待渠言哉前此判下反不新新爲先勿施以待處分爲旀安東李榮段設院雖難議到而渠果提督之後孫豈可蔑無稱其族派之來歷令御將詳査草記爲旀金浦朴聖輝段令戶判詳査決給後草記爲旀安東金始全段今年大赦歲抄也只知歲抄所載文跡乙仍于事係先朝處分不敢輕易語到其後更考文跡始覺其果合蕩滌是如乎渠祖聖鐸自在釋褐之前屢被先朝奬拔之恩渥以一名筮仕待以隱逸之禮至命下諭道臣勸駕上送及其登筵特除百里及當乙卯慶科賜第又賜御詩二句擢除玉堂而朝廷之上別無爭執之論後因對辯辭職之章有一承宣忽地論啓轉成葛藤事端層生而竟被昭釋之澤罪則咸宥名在歲抄逢今年念科名其所闊狹豈待渠籲然事有關於義理則不可以此忽彼而奉覽先朝處分取見故相箚語尙未蕩滌於歲抄若踰今年則是豈念科名之意乎歸田人故校理金聖鐸別無更捧傳旨之事只以罪名分揀之意其矣處分付渠祖之行誼厚被先朝恩數而渠父行誼亦所藉稱未及收用於生前此爲欠事此意竝以渠處曉諭爲良如敎
정조 19년
刑曹啓目粘連柳邦億上言內辭緣置之何如判付啓委折問于該道如果然矣放送否則猥越呼籲之罪亦令道臣勘治原情勿施爲良如敎又啓目粘連扶安縣金孟用古阜郡林乻朴等獄事更令道臣詳査啓聞後稟處何如判付啓兩堂意見別無異同依議施行爲良如敎
정조 19년
刑曹啓目擊錚人金召史原情云云所供如此上裁何如判付啓分付道臣詳査狀聞爲良如敎
정조 19년
行左承旨李晩秀左副承旨成種仁右副承旨金啓洛同副承旨鄭尙愚疏曰伏以臣等目見非常之處分不勝憂慨草草數語竊附匡救所執者義理所守者隄防而及承批旨不惟不賜允可十行諄複誨責備至口傳下敎尤極截嚴此莫非臣等人微辭拙不能孚格之致以何顔面晏然於惟允之地乎聚首擎讀惶懍靡措聯陳短章徑出禁扃伏乞聖明亟遞臣等之職仍治擅離之罪以肅朝綱以安私分不勝幸甚臣等無任云云答曰省疏具悉卿等勿辭行公
정조 19년
左承旨申耆疏曰伏以神明助祐天氣淸和鑾蹕穩旋玉體康寧臣民慶幸曷有其已仍念臣殘喘苟存憂服纔闋向叨騎省除旨悲苦塊之已撤荷簪履之復收旣驚且感莫省容措而禫未逾月禮限有拘伏在墓舍未卽登途北望雲天有淚如瀉臣釁殃由己酷禍延家纔喪同氣奄罹鉅創客館呼復舟次返靷上負聖朝惠養之恩下抱孤兒銜恤之慟去來一路榮哀頓變情理慘毒觀者亦涕揆諸常理豈或生全而只緣頑命不絶拖延歲月倏焉終制中服就吉俯仰號霣蹙蹙無歸祥而從政經訓旣垂事君日長古人有言新除之下固宜祗肅恩命粗伸逖違之忱而不但餘哀之未訖祿養之無地遽爾彈冠心所不忍且臣懷事尤有切可悲者臣之幾年從仕多在夙夜之職每當赴闕之曉老母無睡先臣而起必詢當日之公退又戒奉職而無罪日日如此輒以爲常今也臣母不在臣職如舊虛堂閴寂謦欬無聞言念及此心焉如割手奉恩牌徊徨闕外情私雖慼罪悚曷已玆敢略陳短章仰瀆崇聽伏乞聖明天地父母俯垂矜諒亟遞臣見帶職名仍治臣違慢之辜以肅朝綱以安賤分千萬幸甚臣無任云云省疏具悉爾其勿辭察職
정조 19년
乙卯十月十二日午時上御便殿左承旨入侍時行左承旨李晩秀記事官趙台榮記注官金良倜記事官吳泰曾以次進伏訖上曰今日都承旨何不仕進乎晩秀曰姑未知事故矣上曰都承旨牌招使之仕進事分付賤臣承命出傳上命讀奏刑曹上言擊錚回啓仍書判付訖命退承史以次退
정조 19년
乙卯十月十二日申時上御重熙堂同副承旨入侍時同副承旨鄭尙愚假注書閔命爀記注官金良倜記事官吳泰曾以次進伏訖上曰政官承牌出與否知入可也賤臣承命出問回奏曰判堂則今方入來參判則姑不入來云矣上曰參判在外云何爲出牌乎知入可也賤臣承命出問回奏曰參判今日食後入來故出牌云矣尙愚曰俄下判付中許積復官之命伏乞還收焉語未卒上曰承旨有何所知而敢爲如此之言乎退看野史可也仍命退承史以次退出
정조 19년
行都承旨蔡弘履坐左承旨申耆坐右承旨成種仁坐直左副承旨金啓洛坐右副承旨蔡弘遠牌不進同副承旨鄭尙愚坐直注書趙台榮仕一員未差假注書閔命爀仕直事變假注書洪奭周仕
정조 19년
金啓洛啓曰大司憲未差執義申禹相掌令韓興裕黃乃正持平李明孚李寅采在外監察茶時之意敢啓傳曰知道
정조 19년
成種仁啓曰來十八日專經武臣殿講日次矣敢稟傳曰十七日爲之
정조 19년
成種仁啓曰禁衛大將李敬懋許由事命下矣所佩命召來請還納何以爲之敢稟傳曰仍佩往來
정조 19년
蔡弘履啓曰左承旨李晩秀今日不爲仕進卽爲牌招何如傳曰許遞前望單子入之待下批牌招察任
정조 19년
成種仁啓曰新除授承旨蔡弘遠方在罷散中何以爲之敢稟傳曰敍用
정조 19년
以右副承旨蔡弘遠牌不進罷職傳旨傳于成種仁曰只推
정조 19년
傳于申耆曰軍士房承旨入侍
정조 19년
傳于成種仁曰奉朝賀入侍
정조 19년
傳于金啓洛曰當該承旨推考
정조 19년
以校理高宅謙副校理尹序東修撰鄭東幹牌不進罷職傳旨傳于成種仁曰只推更爲牌招
정조 19년
以校理沈奎魯副修撰林漢浩牌不進罷職傳旨傳于成種仁曰只推更爲牌招
정조 19년
以校理高宅謙副校理尹序東修撰鄭東幹牌不進罷職傳旨傳于成種仁曰只推
정조 19년
成種仁啓曰副校理金羲淳以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 19년
閔命爀有頉代以尹命烈爲假注書
정조 19년
以咸鏡監司趙宗鉉狀啓進上物種中生文魚等不得一時封進惶恐待罪事傳于成種仁曰勿待罪事回諭
정조 19년
成種仁以吏曹言啓曰全羅道潭陽幼學李命哲咸平幼學崔宗大光州幼學柳秉采金堤幼學金翼璜等俱爲其父上言而限內不爲現身戶口又不來呈竝勿施何如傳曰允
정조 19년
成種仁以兵曹言啓曰忠翊衛將趙雲履素抱痰癖之症近益添劇時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 19년
成種仁以御營廳言啓曰安東居李榮擊錚原情判付內設院雖難議到而渠果提督之後孫豈可蔑無稱其族派之來歷令御將詳査草記事命下矣依傳敎李榮卽爲招致査問其來歷族派則其所爲說全沒着落爲提督後孫之言只聞於渠母云而無一可考文蹟甚至於不知提督之名字入籍姓貫亦以安城書塡而聽言觀貌有若失其常性者然故前縣監李孝承提督後裔之有無決無不知之理招來詳問則亦爲全然不知矣渠以千萬不干之人若是訴冤肆然天聽者誠極可駭之意敢啓傳曰何足責置之可也
정조 19년
金啓洛以義禁府言啓曰鄭東協告身盡行追奪忠淸道淸州牧雙樹驛徒三年定配勿揀赦典照律草記批旨內如有公議各減一等可也事命下矣鄭東協十一代祖蘭宗佐理功臣東平尉四寸親云功議各減一等告身盡行追奪徒二年定配勿揀赦典之意敢啓傳曰知道
정조 19년
金啓洛以義禁府言啓曰弘文館副修撰李晴拿問事傳旨啓下矣李晴時在京畿坡州地云依例發遣府羅將拿來何如傳曰允
정조 19년
金啓洛以一所巡廳言啓曰去夜二更五點量巡到五間水門摘奸則護軍部將閔晢與一女人及幼學李參源同處房中不爲出來凡直所之毋得挾娼又毋得接置雜人法意甚嚴則況守門重地乎尤況夜禁至嚴之時乎事之痛駭莫此爲甚閔晢出付該營李參源移送秋曹從重科治何如傳曰兵判若能嚴察豈有如許事乎爲先推考其委折嚴棍草記可也
정조 19년
兵曹啓目粘連安邊幼學吳弼聖上言回啓云云吳尙慶似當依他例許付同樞而臣曹不敢擅便上裁何如判付啓依回啓施行爲旀後日政加設差出爲良如敎又啓目粘連楊根閑良李虎賢等上言回啓云云昨年各道老職區別士庶可以許付同樞者皆已排望點下則今於經年之後不可因其矣呼籲續續許施竝只置之何如判付啓知面於銓堂容手於曹吏則可東可西者無不爲之跋涉裹足上來呼籲者獨可防塞俾勿與於一視之中乎此輩竝只單付啓下爲良如敎
정조 19년
以大臣聯名箚子答曰省箚具悉卿等之懇箚語旣欠渾厚事實間亦差爽謄錄於記注頒示於爛報則恐爲該洽眼藏之所竊譏原箚不得已封還非忽於格例也昔有大臣許穆箚論許領相積也聖批截嚴至以聽人指嗾使之首實以聖祖禮遇臣隣之盛德宣此批於大臣者聖意亦有可以仰度之端聖祖之所已施於古大臣者予其可不遵用於卿等乎如是敷諭之後後更有言敬禮之常典有不可顧卿等預須聽知今人之固陋不識黨禍之糟粕甚至院議之啓忽書烏有之楠字反漏伏法之柟名於此益知群夢之未易喚覺爲朝象世道深庸悶念百人且置之所致慨者在於領敦卿何不以卿祖之心爲心卿之先祖文忠公款款忠赤國耳忘私有何顧惜於彼而其奏對之辭至以爲體府之設何與於逆謀云爾則此可謂一部公案卿祖之秉心如此而竟不免禍於毒正之群凶其段落之各異亦如彼矣卿等亦或聞伊時顚末乎窮覈諸賊無所不至而皆云領相則不知迭發臺章備極其嚴而亦曰獨其父不知不知二字卽決此事之左契予於正義理彰綱紀之事未嘗不夙夜慥慥昨日處分卽上刑適輕下服世輕世重惟齊非齊咸中有慶監于玆祥刑之微意也不在兩誥自有斟量附陳故校理金聖鐸事當初承宣擧措近於媚䆴從而惹鬧至有賊禧駁豐原之事端原其聖鐸之本事比之年前趙德隣事不啻歇之又歇逢今年念科名而始使之蕩滌者亦可謂後時矣仍傳曰此批答遣史官傳諭
정조 19년
右議政蔡濟恭箚曰伏以臣於我聖上平日政令施措竊自以爲皆無間然臣非敢窺天測海而然夫天者理之主也聖人者循理合天者也以理推之聖人之事有何不可度而抑何間然之有哉奈之何昨日許積復官之敎出於理之外而使臣惝惶驚駭致惑於聖人之事也於是乎臣不可以不言矣夫許積之死臣知其一則由於體府之設也一則由於賊子之綢繆逆宗也昨伏見下政院啓辭之批體府顚末聖諭備至旣責廷臣之昧於典故申之以案頭有可考之書臣未知殿下所敎可考之書是何樣書也其書設眞有可考至於逆堅之締結楨柟謀危宗社必也不一書矣臣聞之當其時文正公許穆以庶孽子堅所爲滔天當許積之面嚴辭直討靡不用極而身爲當國首相不能斷以大義毅然爲石碏之事卒使之不軌陰謀自其家釀出在家不知臣未之信也以是言之許積之斷案不待他求而知矣國無法則已如其不然以若斷案竝與其收司連坐之律而蕩滌於百年之後丹書無痕爵秩如舊者此豈可使聞於隣國乎臣固知我聖上至仁盛德雖於陰崖幽谷之中必欲被之以仁風惠雨而適當今年宸心有觸乃有此千萬理外之擧大小臣士之驚心駭眼或啓或箚冀回天聽者天理之固應爾也殿下於此而若不曰法言能無從乎則是眞箇爲不循乎理而惟其意是循實非平日所望於殿下者伏願殿下更加三思亟寢許積復官之命以嚴王章以樹堤防千萬幸甚取進止答曰省箚具悉卿懇卿名不在三相之箚意謂卿能體予認予不肯爲隨衆助瀾之擧際有卿箚踵至而其所爲說反有甚於三相斥彼以不能爲石碏之事卒使之不軌陰謀自其家釀出在家不知臣未之信云而仍以昨日處分歸之於不可使聞隣國惜乎卿今老白首寧或纏繚於舊日習氣爲此色目中言語不思所以對揚休命之方乎三相批旣言之卿之今日之言卽故相昔年之言故相以此屢被嚴敎於聖祖逬出都門蒼黃還鄕在聖祖之時事關聖躬而猶以刑政之或失其平處分且如此矧予斟輕酌重以聖心爲心必欲歸美有光乃有昨日之處分其事面之不敢言道理之不敢提豈比於故相箚論之時則卿乃不少鄭重周章反忽盛氣噴以予大公至正永有說於萬億年之擧措歸之於悖於理者是誠何說是誠何心竊爲卿甚不取也仍傳曰此批答同錄發牌使之往傳
정조 19년
奎章閣提學尹蓍東箚曰伏以臣卽接邸報有罪人積復官之命臣竊以爲不可也噫嘻積之擅弄威福兜攬權柄設體府而萃兇徒之淵藪護逆宗而贊阿堅之謀計次玉獄案出而爛漫同參之跡昭著莫掩故肅祖始靳而終下處分金石之案永世不刊及夫己巳復官甲戌還削于今百餘年之間歷四聖不敢變改典刑之明且正果何如也今因其孫猥越陳籲而無難伸復嗚呼此何事也年前吳始壽復官實是失刑之大者而復有此萬萬過中之擧臣爲殿下惜之也積之身所自犯固伏刑有餘而末終賜死則以其子緣坐也緣坐而伸之則謂堅爲非逆也堅而非逆則逆柟爲無故人若是則我明聖太母護聖躬扶國脈有大造於我邦家之苦心至德將掩翳而不章念之及此不覺心寒而氣短聖學高明聖孝追遠此等大義理大是非關頭燭破必嚴明而不免爲姑息苟且之政者何也區區憂慨之私不亶在於兇孽之覬覦隄防之隳壞而已也懲討不行輿情危懼不知何樣禍患伏在何處而久遠丹書之籍又一朝毁棄之將使群疑愈滋王章益屈大聖人爲世道爲生民深慮遠圖豈容如是乖舛也乎喉院之批以體府事與密奏事爲敎臣亦有一言可復者體府之設果是賊鐫締結逆堅圖爲副使之謀而戚臣中批之除實破其陰圖密奏則在於丙辰夏慈殿違豫時丙辰之於庚申已過五年其間機事屢變端緖層生昔之密奏終焉牽制而判爲兩截心腸是則尤可罪而不可論其容貸矣臣朝始承聞不勝驚懼玆敢忙構短箚冒昧陳列愚衷所激言不知裁伏願聖明淵然深念惕然回聽亟許收還賜死罪人積雪而宥之之命以光聖德以幸國事焉金聖鐸罪名之分揀又何其遽然也聖鐸以玄逸爲師四字凶言露章顯頌又以己巳事付之先天之說敢陳於先朝鞫刑竄配終雖歸死田里其不可昭釋則斷無疑矣亦乞竝命收還焉取進止答曰省箚具悉敷陳副使之中批指言密奏之年條昨今疏箚中卿言詳且有據然今處分之本意自有深量者在焉是何等大處分豈或汎聞而漫應有昨日之判下乎附陳事亦然竝不允
정조 19년
知義禁權同義禁尹弼秉疏曰伏以臣等卽伏見擊錚人許澓原情判付下者有許積雪齎冤宥削職之命臣等誠不勝萬萬駭惑之至夫許積有何可雪之冤乎逆堅情節至妖至惡往古所無積以其父其敢曰在家不知而身爲秉國首相卵育凶渠使宗社幾危此其罪已不容誅其子伏法之後亟施收司之律王章赫然丹書昭載者今爲百有餘年矣近來紀綱漸弛隄防不嚴每當郊幸之時則名以爲先驚動天聽者無非僥濫之類而至如許澓者敢以百世難掩之惡冒干一時僥倖之恩者絶可痛惡乃殿下不待攸司之覆啓不諮廷臣之言議一日之間直下宥命刑章之蕩然公議之怫鬱已無可言而從今以後蔑法望倖之徒將接跡而起矣臣等忝在執法之地憂憤所激有不容泯默玆敢相率陳籲於黈纊之下伏乞亟寢許積雪冤之命以重王法以懲亂流焉臣等無任云云答曰省疏具悉勿煩
정조 19년
刑曹判書李在學參判金履成參議申大年疏曰伏以臣等伏見島配罪人後傳妻上言判付下者有曰防守自防守新式自新式該道何以禁戢以此上言粘尾行會爲敎臣等相顧愕眙誠不勝憂歎之至夫逆孽散配之義特貸其一縷而已與他罪謫不可比同故嚴其防守不許家眷之往來卽不易之常法而蓋所以杜後弊也庚戌秋傳敎中徒流者妻妾許從之敎亶出於欽恤之聖意而此指尋常編配之犯徒流者也至於逆屬島配之類旣與徒流大有間焉則妻妾許從非所可論且其母之許往乃是大明律本文及庚戌傳敎中所不載者也其決然不可許妻與母同矣而其所上言乃係法外放恣無忌猥越莫甚今若不顧法意之至嚴只謂情私之可矜有訴輒施遂開此路則諸道散配者之家屬必將接跡而起其流至於無法而後已寧不澟然心寒乎噫義理漸至湮晦人心轉益狃玩希覬滋長憂虞多端凡於防守之節固當久而益嚴而乃反許其往來無所禁止則關石之不重堤防之不嚴其爲來後無窮之弊有不可勝言臣等忝在掌法之列豈可厭然奉承於成命之下乎玆敢聯陳短章略效執藝之義伏乞聖明淵然深思勿施其上言仍寢行會該道之命以嚴國法千萬幸甚臣等無任云云
정조 19년
以刑曹判書李在學參判金履成參議申大年聯名上疏傳于金啓洛曰今年何年則事事人人要令同慶有何不可況旣有年前定式者乎還給
정조 19년
行都承旨蔡弘履疏曰伏以臣於昨日承牌祗詣在院諸僚以許積復官還收事公議峻發院議之啓已爲正書方請承傳色矣臣則晩始來到無以聯名中心慙恨容有極哉以再啓聯參與諸僚相議停當及夫批旨之下誨責備至辭旨截嚴諸僚皆陳疏徑出臣於是無以周旋有若循例申退者而出矣雖然許積之罪名至重關係甚大臣之見卽諸僚之見也諸僚之言卽臣之言也臣何可以賤名之未及入錄獨自晏然而止乎玆敢略暴事實伏乞聖明俯從院議之啓亟寢許積復官之命仍治臣瀆擾之罪以嚴公法以安私分千萬幸甚臣無任云云答曰省疏具悉以罪名之至重關係之甚大挺身發論敢請成命之收還者全不識事實卿其勿辭行公